
 
   [image: Livet lysner]
 


 

 

Livet lysner

Anne-Lill Vestgård

[image: Bladkompaniet]


Copyright © Vigmostad & Bjørke AS, 2024

All rights reserved

 

Omslagsdesign: Tora Aasen / Bladkompaniet

Omslagsillustrasjon: Ida S. Skjelbakken

 

ISBN: 978-82-334-3517-2

 

Grafisk produksjon: John Grieg, Bergen

Elektronisk utgave (første versjon) 2024

Elektronisk tilrettelegging: Type-it AS, Trondheim

 

Det må ikke kopieres fra denne boken i strid med åndsverkloven eller avtaler om kopiering som er inngått med Kopinor. Kopiering i strid med norsk lov eller avtale kan medføre erstatningsansvar og inndragning, og kan straffes med bøter eller fengsel.

 

Vigmostad & Bjørke AS er Miljøfyrtårn-sertifisert.

[image: Miljøfyrtårn]


Viktige personer i denne boken:

Emilie Haugen, nå Carlsvig, enke etter Simon. Husmannsjente, men kjødelig datter av grosserersønn Odd (Tip) Aas (Ace) fra Trondhjem.

Solfrid Haugen, moren til Emilie, nå Solfrid Aas (Ace i Amerika).

Odd Aas, kaller seg Tip Ace i Amerika, gift med Solfrid, er far til Emilie.

Knut og Didrik, halvbrødrene til Emilie, adoptert av Odd (Tip).

Simon Carlsvig, død. Nevø av Even Conrad, var gift med Emilie og er far til Emilies datter Sofie.

Ola Teigen, småbrukersønn, har gjort det godt i Amerika, gift med Birte og far til Rolf Arne.

Birte Sandvoll, lensmannsdatter fra Stod, gift med Ola, heter nå Birte Teigen, mor til Rolf Arne.

Magnus Teigen, Emilies kjæreste, ett år eldre bror av Ola, nybygger i Dakota-territoriet.

Gustav Teigen, tre år eldre bror av Ola, nybygger i Dakota-territoriet, gift med Marte.

Halvor Lien, var gift med Karen og fikk en sønn, rømte til Amerika, skilt fra Karen, gift på nytt med Samantha, heter nå Halvor (Hal) Lion.

Karen (på Neset) Tingvoll, var gift med Halvor og har sønnen Vesle-Halvor, som Halvor har tatt med til Amerika. Er nå gift med presten Elias Tingvoll.

Jon Salstad, odelsgutt til storgården Salstad, gift med Sara, fogdens datter. De har en liten sønn som heter Nils-Anders.

Jorunn Salstad, husmor på Salstad, tante til Emilie, gift med 15 år eldre Nils Salstad.

Donna Craig, gift med den dobbelt så gamle Steven Craig, var ute etter Odd/Tip, motarbeider nå både ham og hele familien hans. Er tilsynelatende svanger.

Mary Craig, venninne av Emilie, adoptert av Steven Craig, er blitt med uønsket barn og sendt til Boston.

Peter Watson, ung sakfører i Minneapolis.

Geir Olsen, ung mann opprinnelig fra Trysil, bodd mange år i Amerika, nyansatt i forretningen til Emilie, gift med Lovise.

Samuel (Big Sam) Underland, nyansatt i forretningen til Emilie. Fra Levanger. Gift med Agdis.

Agdis Andersen, ung sydame, datter av Frida, som er hushjelp hos Emilie, gift med Big Sam.

Erklæring fra forfatteren:

Dette er en oppdiktet fortelling om oppdiktede mennesker, men satt inn i en mest mulig riktig virkelighet, både historisk og geografisk. Jeg har benyttet oppdiktede navn på mange gårder, inkludert storgården Salstad. Det samme gjelder flere øvrighetspersoner og noen andre historiske mennesker. Også noen virkelige mennesker og forretninger er diktet inn i fortellingen, men da bare ganske vagt, og fordi de er viktige for mine oppdiktede personers oppdiktede liv og forretninger.


Slik sluttet forrige bok:

En liten uke senere reiste hun nordover med toget sammen med Birte og Ola, og de hadde naturligvis også med seg Sofie og Rolf Arne. Emilie var veldig spent på hva som ville komme ut av den turen, men det var også noe annet som opptok henne, for Ola fortalte at han på den store jernbanestasjonen i Chicago hadde fått et glimt av Donna da hun skiftet tog for å kjøre østover derfra.

«Jeg så henne ikke godt, mest bakfra, og jeg var langt unna, men det var henne. Hun oppdaget ikke meg, men jeg er villig til å banne på at hun ikke hadde større mage enn noen av dere to,» påsto han med nikk mot Birte og Emilie.

Det stemte jo godt med hva Emilie i det stille hadde tenkt i lang tid nå, men som hun nesten ikke våget å tro på – og slett ikke hadde kunnet si til noen, nesten ikke til seg selv engang. Hun fikk vondt inni seg når hun tenkte på hva det kunne bety for Mary.

Donna var ikke med barn, magen hennes var falsk og et spill for galleriet. Hun hadde antakelig planlagt å overta Marys barn som sitt eget, og Mary var vel for svak til å nekte. Den unge kvinnen kunne til og med komme til å se det som en bra løsning, selv om Emilie – som selv var mor – følte seg sikker på at det ikke var det.

Lørdag 30. juni 1883

«Nå er det ikke langt igjen til der hvor Magnus og Gustav bor,» hørte Emilie Ola si litt etter at toget hadde kjørt videre fra Fargo, som var den første byen de hadde kommet til i Dakota-territoriet. Hele dagen hadde de kjørt mot nordvest gjennom Minnesota, deres egen hjemstat, og nå skrådde de inn i det svære området som ennå ikke hadde blitt noen egen delstat. Landskapet hadde forandret seg mye, fra Minnesotas varierte natur med vann, elver, skog og sletter, til Dakotas endeløse prærier med fet og god jord som var lett å dyrke opp.

I avisene hadde Emilie lest om at Dakota-territoriet trolig kom danne to nye stater en gang i fremtiden, når det var blitt mer folk der. Hun visste også at Ola hadde vært på besøk hos brødrene sine før, så han var litt kjent i traktene, men det var lenge siden han hadde vært på disse kanter, for det var da han fraktet handelsvarer til gullgraverne lenger vest. Det hadde ikke vært noen jernbane her da, men nå var det meningen at sporet skulle forlenges helt til Seattle ute ved kysten mot Stillehavet.

Emilie nikket uten å svare Ola noe, for på fanget hennes satt Sofie i armkroken og sov Den monotone dunkingen og duren fra jernhjulene hadde bysset toåringen i søvn, og det samme gjaldt for ettåringen Rolf Arne, som lå på setet ved siden av Birte. Begge barna hadde vært ivrige og opprømte i begynnelsen av reisen, og særlig Sofie hadde stått på kne på benken ved vinduet og sett på alt som suste forbi der ute. Det hadde vært morsomt for de voksne også.

Den første delen av turen hadde de måttet dele kupeen med et par andre mennesker, men allerede etter St. Cloud hadde de fått ha den for seg selv, siden de reiste ganske behagelig på første klasse med ekspresstoget fra Minneapolis. Nå var det blitt sent på ettermiddagen. De hadde tilbakelagt mer enn førti norske mil i løpet av dagen, så også de tre voksne begynte å bli mindre pratsomme.

Emilie tenkte mest på Magnus, som hun endelig skulle besøke. Det var omtrent to måneder siden hun sist hadde sett ham, og i denne tiden hadde han knapt vært ute av tankene hennes. Fremdeles var hun veldig usikker på hva det ville bli av det gryende forholdet deres i fremtiden. Heldigvis hadde hun fått noen gode brev som hun hadde lest mange ganger, men de hadde ikke inneholdt noen løfter, og det hadde heller ikke hennes egne brev gjort, for de hadde vært enige om å bruke tid før de bestemte seg for noe. Han lot til å trives veldig godt med å bygge opp farmen, for han syntes det var moro å oppleve fremgangen, så det var langt fra opplagt at han ville flytte på seg. Emilie på sin side var heller ikke så lysten på å flytte til et nybyggerhjem ute på åpne prærien, så alt var i det uvisse.

Vel, hun ønsket ikke å gruble mer på dette akkurat nå, for allerede om noen dager visste hun kanskje mer, etter at hun hadde fått snakket med ham og vært nær ham en stund. I tankene var hun forberedt på at det kunne ende med skuffelse, selv om hun drømte om noe annet. Uansett visste hun at hun hadde et bra liv som det var, med en god inntekt og trygge omgivelser, og hun kunne heller ikke tenke bare på seg selv, for det aller viktigste var datterens liv og oppvekst.

Hjulene under toget duret og dunket videre, og ingen i kupeen sa noe, så Emilie kom til å tenke på Donna også.

Ola hadde sett henne idet hun byttet tog i Chicago da hun var underveis til Boston. Han påsto at hun hadde hatt flat mage og ikke sett svanger ut i det hele tatt. Det kunne naturligvis tenkes han tok feil, for han hadde bare fått øye på henne på langt hold i et par korte glimt, men han var rimelig sikker i sin sak. Det hadde vært noe med hvor kvikt og smidig hun beveget seg, det rimet liksom ikke med at hun skulle være sju måneder på vei. Han hadde forsøkt å se nøyere etter, men en bærer hadde tatt seg av bagasjen hennes, og han hadde sperret utsikten for Ola.

Hvis Ola hadde rett, styrket det mistanken Emilie hadde båret på en stund, nemlig at Donna faktisk ikke var gravid. Emilie hadde hele tiden syntes det var påfallende at Donna plutselig var blitt med barn akkurat på samme tid som Mary, og hun hadde stusset over at begge skulle føde barna sine i Boston, der de skulle bo hos Donnas tante.

Frykten som Emilie følte stadig sterkere, handlet om at Mary kunne bli tvunget eller overtalt til å gi fra seg barnet sitt, og at Donna dermed ville vende hjem med det som sitt. Det kunne kanskje fremstå som en bra løsning for en enslig kvinne med et uønsket svangerskap, så det var godt mulig at Mary frivillig ville gå med på det, men Emilie var ganske sikker på at følelsene ville bli annerledes når barnet var født. For en mor måtte det være helt uutholdelig å gi barnet sitt til en annen, og særlig hvis hun måtte være amme for sitt eget barn i den første tiden etter fødselen, for da ville bånd knyttes. Kanskje måtte hun stelle barnet også, nærmest som en annen barnepike for Donna, og Emilie fikk frysninger bare ved tanken.

Imidlertid var det pent lite hun kunne gjøre ved saken, og helt sikker på at det forholdt seg slik hun trodde, kunne hun ikke være. Dessuten måtte hun vise respekt for at det var Marys liv og Marys beslutning, og hun var tross alt en voksen kvinne som var minst ti år eldre enn Emilie, så hun hadde derfor bestemt seg for at hun ville vente og se. Hvis Donna og Mary vendte tilbake med ett, ikke to, barn, ville hun måtte tenke over om hun skulle gjøre noe.

Toget begynte å bremse mot stasjonen de skulle av på, så hun glemte alle tanker om Donna og Mary. Varsomt vekket hun Sofie, og datteren slo opp øynene og så seg om. Hun virket lys våken nesten med en gang, uten å være gretten etter søvnen, og det fikk Emilie til å smile. Slike gleder var noe datteren ga henne nesten hele tiden, og hun var veldig takknemlig for barnets gode lynne.

Rolf Arne var mer grinete da Birte vekket ham, og han rynket på nesen over at moren kysset ham på kinnet, men så våknet han ordentlig og ble nysgjerrig på omgivelsene. Straks ville han til faren, men Ola hadde nettopp reist seg for å ta noe av pargaset deres, enda en ung togbetjent allerede kom for å hjelpe til, slik det ble forventet på første klasse.

Toget stoppet pesende og med skrikende bremser, og idet Emilie reiste seg, fikk hun øye på Magnus ute på plattformen, som var bygget av tykke treplanker. Kraftig og solbrent sto han lett skrevende og ventet, med hattebremmen trukket litt ned i pannen for å skjerme for solskinnet. Han var kledd i den samme blårutede flanellskjorten og blåtøysbuksen som hun sist hadde sett ham i, men da hadde plaggene vært nye. Nå bar de preg av å ha blitt brukt i hardt arbeid. Skjorteermene var opprullet og avslørte deler av de muskuløse, solbrune armene. Ansiktet hans var kanskje enda magrere enn det hadde vært da han kom fra tømmerhogsten, men det overrasket henne ikke, for hun regnet med at han arbeidet hardt uten å bruke mye tid på matlaging.

«Magg-nuss!» ropte Sofie og pekte ut gjennom vinduet. Begeistringen hennes var tydelig. Emilie ble overrasket over datterens gjensynsglede – hun måtte nesten holde henne igjen for å unngå at hun løp ut i gangen for å komme seg av toget. Sofie hadde tydeligvis merket seg veien mot døren, for Emilie hadde tatt henne med ut av kupeen noen få ganger, blant annet til avtredet der ute i gangen, og den lille jenta så ikke ut til å være redd for noe. Emilie syntes hun var nesten litt for trygg og selvstendig for alderen.

«Vi skal skynde oss ut til ham, men du får ikke gå alene, kjære deg.» Hun løftet datteren opp og vinket til Magnus, som hadde fått øye på dem nå.

Ola åpnet like godt vinduet, som kunne senkes helt ned i veggen, og da Magnus kom bort til dem, sendte Emilie Sofie ut gjennom vinduet mot ham. Han tok imot henne med et stort smil. Sofie ble riktignok litt sjenert med det samme, men forbausende fort gikk det over i blid iver, så det var tydelig at hun ble fort trygg på ham.

«Du fikk telegrammet mitt, skjønner jeg,» ropte Ola ut gjennom vinduet, der små skyer av damp drev bakover fra lokomotivet.

Magnus nikket, men han var mest opptatt av Sofie. Emilie fikk en klump i halsen av å se på dem, for det var ikke godt å si hvem som var gladest over gjensynet. Magnus nærmest danset med jentungen i favnen, og Sofie lo mens hun klamret seg til ham – moren hadde hun visst helt glemt.

Der og da følte Emilie at denne mannen måtte hun ha, uansett om de skulle bo her eller der, og om de skulle leve på den ene eller andre måten. All grubling og usikkerhet forsvant, i det minste i denne korte stunden, og hun tenkte at så lenge de var sammen, var alt i orden for henne. Samtidig innså hun at det var dumt å gi seg helt over på denne måten. Hun forsøkte å ta seg sammen, men det var vanskelig når følelsene sprengte i brystet.

Magnus var bunnsolid. Han var ærlig og ekte. Han var jordnær og til stede. Han var godhjertet og barnekjær, og han hadde også et godt hode. Jo da, hun innså mer og mer at hun var beruset av de sterke følelsene som brått hadde truffet henne, så det var mulig at hun lovpriste ham i meste laget, men hun var helt sikker på at hun aldri kunne finne en bedre mann.

Problemet var bare at han ikke var hennes ennå. Dessuten måtte hun bruke hodet også, ikke bare hjertet. Hun var mor til en liten jente. Sofie var det viktigste mennesket i livet hennes, ikke Magnus. Stormforelskelse var for ungjenter, ikke for en godt voksen mor. Hun trakk pusten og forsøkte å roe seg ned. Vettet hadde hun fått for å bruke det, men det var visst lettere sagt enn gjort.

